- Angrepet idet hun kom hjem
Det var ved 10.20-tiden i formiddag at den 14 år gamle jenta kom hjem fra skolen. Da tok hun innbruddstyven på fersken i familiens hus i Sylling i Lier, skriver Drammens Tidende. - Hun ble angrepet i det hun kom hjem - plutselig dukket han opp. Han løp på jenta, tok tak i henne og dyttet henne ned kjellertrappen, sier operasjonsleder Tor Stein Hagen i Søndre Buskerud politidistrikt til VG. Ifølge politibetjent Arvid Dahl oppstod den først en form for konfrontasjon mellom innbruddstyven og jenta. - Hun opplevde det nok som svært dramatisk, sier Hagen. Hagen forteller at det i forbindelse med fallet ble knust et vindu, og hun fikk kuttskader i begge beina. I tillegg fikk 14-åringen skrubbsår på ryggen og nakken etter å ha falt ned trappen, opplyser operasjonslederen. - Hun varslet politiet selv, sier Hagen. Store politistyrker leter nå etter innbruddstyven, som ifølge jentas egen forklaring løp fra stedet til fots.- Vi har store politistyrker i området, stopper de fleste biler og leter med hundepatruljer etter gjerningsmannen, sier Hagen. Jenta ble fraktet til legevakten, og blir ifølge politiet tatt hånd om av helsepersonell. - Hun er i sjokk, men ble heldigvis ikke alvorlig skadet, sier operasjonslederen. Hagen forteller at de i løpet av ettermiddagen skal avhøre jenta ytterligere. De foretar også en rundspørring blant naboene i håp om at noen har sett noe.Politiet er svært interesserte i tips om gjerningsmannen.Teknikere fra politiet jobbet fredag formiddag også med å sikre spor ved familiens hus. Ifølge Hagen har det ikke noen spesiell økning i innbrudd i området den siste tiden.
Da jenta (14) tok innbruddstyven på fersken, dyttet han henne ned kjellertrappen.